[{"text_idx": "#000001", "text": "Grava ero en la konflikto inter TEJO kaj UEA eble baldau\u0306 solvig\u0302os, se la nova statuto de TEJO fine estos oficiale registrita. Tamen la sendependig\u0302anta TEJO dau\u0306re ne havas bug\u0302eton por 2017."}, {"text_idx": "#000002", "text": "Akrig\u0302intaj problemoj en la rilatoj inter la gvidantoj de Universala Esperanto-Asocio kaj g\u0302ia sendependig\u0302anta junulara sekcio TEJO lastatempe estis c\u0302e la pinto de la tagordo en ambau\u0306 asocioj."}, {"text_idx": "#000003", "text": "La estraro de TEJO dum komitata kunsido fine de aprilo dau\u0306re ne povis prezenti financan raporton pri la jaro 2016, nek bug\u0302eton por la jaro 2017. Lau\u0306 la estraro la problemo estis kau\u0306zita de nefunkcianta kunlaboro kun la Centra Oficejo de UEA. Ankau\u0306 la fakto, ke la nova statuto de TEJO dau\u0306re ne estas oficiale registrita en Nederlando, lau\u0306 TEJO estas sekvo de sabotado flanke de la Centra Oficejo."}, {"text_idx": "#000004", "text": "La prezidanto de TEJO, Michael Boris Mandirola, sekve havis kun si longan liston de postuloj, kiam li kelkajn tagojn post la komitata kunsido de TEJO veturis al la Centra Oficejo por partopreni la estrarkunsidon de UEA kiel reprezentanto de TEJO."}, {"text_idx": "#000005", "text": "La unua postulo en la listo de TEJO estis, ke la nova statuto de TEJO, kiu estis aprobita en julio 2016, fine estu oficiale registrita en Nederlando. Nur post tio la statuto jure povos ekvalidi."}, {"text_idx": "#000007", "text": "\u2013 Ja ekzistas malsamaj perspektivoj pri la efektiva kunlaboro inter TEJO kaj UEA en la lastaj monatoj, kaj ni dum la kunsido amplekse kaj detale traktis la c\u0302efajn konkretajn plendojn de TEJO. La paroloj pri \u201csabotado\u201d estas misgvidaj, evidente, c\u0302ar c\u0302iuj agantoj de UEA, inkluzive de la G\u0302enerala Direktoro, celas kunlaboron surbaze de reciproka respekto kaj klaraj komunaj interkonsentoj. Kie mankas tia interkonsento, ni laboras por krei g\u0302in."}, {"text_idx": "#000012", "text": "La listo de postuloj, kiujn TEJO direktas al UEA, tamen ne elc\u0302erpig\u0302as per tiu unua punkto. Krom ke la nova statuto estu oficiale registrita, TEJO postulas interalie, ke:"}, {"text_idx": "#000013", "text": "La estraranoj kaj stabanoj de TEJO havu aliron al la membrara datumbazo.\nLa rajto de la prezidanto kaj vicprezidanto de TEJO unuope subskribi dokumentojn nome de TEJO estu oficiale registrita.\nLa kasisto ekhavu aliron al la aktuala kontolibro de TEJO kaj la eblon mem elspezi monon el rimedoj de TEJO."}, {"text_idx": "#000014", "text": "Aldone TEJO volas, ke la prezidanto, la g\u0302enerala sekretario kaj la kasisto regule ricevu aktualajn informojn pri la spezoj kaj membraro de TEJO. Pri la eventuala plenumo de c\u0302iuj c\u0302i postuloj flanke de UEA mankas konkretaj promesoj."}, {"text_idx": "#000017", "text": "Kiel ajn, almenau\u0306 la unua postulo de TEJO supozeble baldau\u0306 estos plenumita, kaj post la registrig\u0302o de la nova statuto la asocio ig\u0302os jure sendependa."}, {"text_idx": "#000018", "text": "Tamen la sendependa asocio dau\u0306re ne havas bug\u0302eton por la nun aktuala agadjaro, nek ec\u0302 bilancon pri la jaro, kiu finig\u0302is antau\u0306 pli ol kvin monatoj."}, {"text_idx": "#000019", "text": "Lige kun la estrara kunsido de TEJO, okazinta en Italio de la 2-a g\u0302is la 5-a de junio, la kasisto de la asocio, Ce\u0301dric Marchal, en la komitata diskutlisto de TEJO anoncis, ke li jam certe ne sukcesos prepari tiujn gravegajn financajn dokumentojn antau\u0306 la fino de sia mandatperiodo:"}, {"text_idx": "#000022", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000024", "text": "EU-komisionano faris paroladon en Esperanto"}, {"text_idx": "#000025", "text": "Kiel mi diris en Twitter, tiu novaj\u0302o alvokas du reakciojn c\u0302e mi:\n* C\u0302io ne glate iras en la sendependiga procezo de TEJO. Sed tio lau\u0306 mi tute normalas, TEJO kaj UEA pas\u0302as siajn unuajn pas\u0302ojn kiel sendependig\u0302antaj asocioj, kaj poste kiel sendependaj asocioj. Ili serc\u0302u kiel labori kune, kaj tio petas kaj petos ankorau\u0306 tempon. Pro tio, mi pretas esti indulgema. Fakte, tiuj problemoj estas ekzakte kial la sendependeco gravas por TEJO: c\u0302iam s\u0302ilditaj de la granda frato, la junularo estas malresponsigita. Alfrontante mem la defiojn de responseco, la TEJO-anoj ig\u0302os pli bonaj plenkreskulaj Esperantistoj poste. Tiuj problemoj estas lecionoj, kaj se, kiel c\u0302iuj lecionoj, ili havas koston, tiu kosto estas malpli granda ol la profito alportota.\n* Tamen, la normaleco de la problemoj ne konkludigu al oni ke oni ne luktu kontrau\u0306 ili. Mi scias ke malfacilas esti estrarano, kaj ke la vivo estas tiel, ke neantau\u0306viditaj (kaj neantau\u0306videblaj) s\u0302ang\u0302ig\u0302oj foje okazas, tau\u0306zante c\u0302iujn oniajn planojn. Tamen, estraraneco estas ofico, ne titolo. Anstatau\u0306 simple agnoski la fakto ke iu estrarano ne povas labori por TEJO dum monatoj, la estraro serc\u0302us solvojn (kiel nomumi iu en au\u0306 ekster la estraro por plenumi la taskojn dumtempe neplenumeblaj de iu estrarano). Probable ne mankas la antau\u0306aj kasistoj de TEJO kiuj g\u0302ojus helpi, por la nuna problemo, ekzemple. Kaj bug\u0302eto ne estas malgrava afero. Mi s\u0302atas TEJOn kaj subtenas g\u0302ian sendependon. Sed oni laboru serioze po ne doni al la oponantoj argumentojn!"}, {"text_idx": "#000027", "text": "Vi bildigas ekzakte kion mi diris. Ja TEJO ne bone preparis tiun sendependig\u0302on. TEJO estas malresponsigita de la fakto ke g\u0302i estas dependa organizaj\u0302o! Estante sendependa, g\u0302i pli kaj pli responsig\u0302os, kaj tiaj problemoj malaperos. Se oni atendu ke TEJO-estraroj estus tute responsaj antau\u0306 ol akcepti la sendependig\u0302on de la asocio, oni atendos porc\u0302iame. El la vivo mem de sendependa asocio la TEJO-estraro lernos ig\u0302i responsa. Estas la nura vojo, ne ekzistas aliaj."}]